DA Den Europæiske Unions Tidende CE 78/298

(2004/C 78 E/0300)

SKRIFTLIG FORESPØRGSEL E-3545/03

af Alexander de Roo (Verts/ALE), Karl-Heinz Florenz (PPE-DE) og Chris Davies (ELDR) til Kommissionen

(28. november 2003)

Om: Omskrivning af direktivet om affald af elektrisk og elektronisk udstyr (WEEE) til national ret i Frankrig

Frankrig er det første EU-land, som har udarbejdet et »officielt« udkast til omskrivningen af direktivet om affald af elektrisk og elektronisk udstyr til national ret. Ministeriet for Økologi og Bæredygtig Udvikling har forelagt en engelsk oversættelse. Hensigten er, at den endelige tekst skal være klar i december.

Dette udkast fraviger uheldigvis i mange aspekter direktivet om affald af elektrisk og elektronisk udstyr (2002/96/EF (1)), i særdeleshed med hensyn til det individuelle producentansvar for fremtidige produkter. I stedet foreslås der et kollektivt ansvar.

Man kan f.eks. sammenligne WEEE-direktivets artikel 8, stk. 2: »For så vidt angår produkter, der markedsføres efter den 13. august 2005, er hver enkelt producent ansvarlig for at finansiere de processer, der er anført i stk. 1 vedrørende affald fra producentens egne produkter« med ordlyden af artikel 15 i det franske udkast til dekret: »Producenter, som har markedsført elektriske husholdningsapparater og elektronisk udstyr i indeværende år, sikrer finansieringen af de forpligtelser, som påhviler dem samme år, i overensstemmelse med artikel 21 — 25 i dette dekret om elektriske husholdningsapparater og elektronisk udstyr. Disse forpligtelser fordeles mellem producenterne efter type af udstyr som anført i den rækkefølge, der er nævnt i artikel 1, i forhold til de husholdningsapparater og det elektroniske udstyr, der markedsføres i indeværende år.« Denne formulering svarer i meget høj grad til den, der er anvendt for historisk affald i WEEE-direktivet (artikel 8, stk. 3).

Det franske udkast giver virksomhederne mulighed for at indføre deres egne genvindingsprocesser, men muligheden af at etablere en vis genvindingsstruktur henhører IKKE under producentens ansvar. Bortset fra ulemperne ved et kollektivt ansvar ville der opstå en situation, hvor virksomhederne ikke ville være nødt til at tage forbehold over for og udstede garantier for produkter solgt i Frankrig, men ville være nødt til at tage forbehold over for og udstede garantier for produkter solgt i andre lande (f.eks. Tyskland), hvor der i medfør af direktivet er indført et individuelt producentansvar. Dette ville fordreje konkurrencen på det indre marked. En yderligere større fravigelse er kravet om en obligatorisk fast og synlig afgift (artikel 16), mens producenterne i henhold til WEEE-direktivet (artikel 8, stk. 3) kan beslutte, om de ønsker at angive omkostningerne.

Er Kommissionen villig til at påpege over for den franske regering, at den er på vildspor?

Er Kommissionen klar over, at der er en betydelig risiko for, at andre medlemsstater vil være fristet til at følge det franske eksempel?

Svar afgivet på Kommissionens vegne af Margot Wallström

(13. januar 2004)

I henhold til artikel 17 i direktiv 2002/96/EF (2) sætter medlemsstaterne de nødvendige love og administrative bestemmelser i kraft for at efterkomme dette direktiv senest den 13. august 2004. De underretter straks Kommissionen herom.

Eftersom Frankrig endnu ikke meddelt noget om nationale foranstaltninger vedrørende overtagelse af direktivet i national lovgivning, er Kommissionen på nuværende tidspunkt ikke i stand til at evaluere dem.

Med henblik på at sikre en korrekt gennemførelse af direktivet drøfter Kommissionen jævnligt gennem-førelsesspørgsmål med medlemsstaterne i det udvalg, der er henvist til i direktivets artikel 7. Gennemføres direktivet ikke korrekt, vil Kommissionen selvfølgelig tage spørgsmålet op med den pågældende medlemsstat jf. de beføjelser, som Kommissionen råder over i henhold til EF-traktaten.

(1) EFT L 37 af 13.2.2003, s. 24.

(2) Europa-Parlamentets og Rådets direktiv 2002/96/EF af 27. januar 2003 om affald af elektrisk og elektronisk udstyr, EFT L 37 af 13.2.2003.